༈ གཏུམ་པོ་ནུས་མཐུའི་སྐོར་གྱི་བརྒྱུད་པའི་གསོལ་འདེབས། རྡོ་རྗེ་འཆང་དབང་གསང་བདག་རྡོ་རྗེ་འཛིན། །ལས་ཀྱི་རྡོ་རྗེ་ཐང་ལོ་ཤིང་ལོ་པ། །ཀརྞ་རི་པ་ཝ་ལ་ཙནྡྲའི་ཞབས། །རས་ཆུང་ལོ་སུམ་སྒམ་པོ་ཆོས་ཀྱི་གྲགས། །གླིང་དང་རྒྱ་རས་སེང་གེའི་མཚན་ཅན་དགུ། །བསམ་རྒྱལ་ཁ་ཆེ་རིགས་གསུམ་མགོན་སྤྲུལ་རྗེ། །ཆོས་རྗེ་ཁུ་དབོན་ཀུན་མཁྱེན་ལྷ་རྩེ་བ། །དཔག་བསམ་དབང་པོ་ཀུན་ལྷུན་ཆོས་ཀྱི་དབང་། །དགེ་ལེགས་བཞད་པ་འཇམ་དགྱེས་ཡེ་ཤེས་སྣང་། །དམ་ཆོས་ཉི་མ་ཆོས་ལྷུན་འཇིགས་བྲལ་ཞབས། །ཆོས་ཀྱི་ཉིན་བྱེད་བསྟན་པའི་ཉི་མ་རྗེ། །གསང་བའི་བདག་དངོས་མཐུ་སྟོབས་ཆོས་རྒྱ་མཚོ། །རྩ་བའི་བླ་མར་བཅས་ལ་གསོལ་བ་འདེབས། །བླ་མེད་བྱང་ཆུབ་སྒྲུབ་པའི་རྣལ་འབྱོར་པའི། །ལམ་གྱི་འགལ་རྐྱེན་བར་ཆད་ཀུན་ཞི་ཞིང་། །ས་ལམ་འབྲས་བུའི་ཡོན་ཏན་ཡོངས་སུ་རྫོགས། །ནུས་མཐུ་གསང་བའི་བདག་དང་དབྱེར་མེད་ཤོག ། དྷརྨ་ཤྲཱིའི་ལི་ཁི་ཏཾ།།